Hengelaar se lyk geïdentifiseer | Netwerk24
Deur Jackie Kruger 14 Februarie 2020 15:12
'n Hengelaar wie se lyk Vrydag gevind is nadat hy Donderdag van die rotse afgeslaan is by die Gwaingriviermond naby Pacaltsdorp in George, is geïdentifiseer.
Hy is Edwin William Trantraal (57) van Pacaltsdorp, sê kapt. Malcolm Pojie, polisiewoordvoerder.
Die Nasionale Seereddingsinstituut (NSRI) in Wildernis het vroeër gesê hy is Donderdag omstreeks 17:00 ontbied nadat berig ontvang is van 'n hengelaar wat van die rotse afgeslaan is by die riviermond.
'n Uitgebreide soektog het egter niks opgelewer nie.
Die Nasionale Seereddingsinstituut (NSRI) en ander nooddienste Donderdag by die Gwaingriviermond waar 'n hengelaar se lyk gevind is. Foto: NSRI
Volgens 'n vriend het hulle saam gehengel toe Trantraal van die rotse afgeslaan is. Dit het die vriend 'n rukkie geneem om 'n plek te bereik waar hy 'n selfoonsein kon kry om hulp te ontbied.
Volgens Pojie het die polisie se duikers die soektog Vrydag voortgesit.
"Die oorledene se liggaam is omstreeks 11:00 deur die EMS-helikopter uit die see gelig nadat die polisieduikers hom verstrengel tussen toue gevind het teen die kus," sê hy.